Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 248/08)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1)

MEDDELELSE OM GODKENDELSE AF EN STANDARDÆNDRING

»COTEŞTI«

PDO-RO-A1577-AM02

Meddelelsesdato: 6. april 2021

BESKRIVELSE AF OG BEGRUNDELSE FOR DEN GODKENDTE ÆNDRING

1. Ændring af vinudbyttet

På grund af stigningen i de månedlige gennemsnitstemperaturer i de seneste år, navnlig i de måneder, hvor de sorter, der er plantet i det afgrænsede område med den beskyttede oprindelsesbetegnelse Cotești, bliver modne, har det på baggrund af den svingende og stigende i nedbørsmængde været muligt at opnå en høst, der er 15-25 % større, uden det går ud over kvaliteten.

De nye beplantninger blev etableret som følge af omlægnings-/omstruktureringsprojekter og omfattede hovedsagelig plantning af de oprindelige sorter Tămâioasa Românească, Busuioaca de Bohotin, Feteasca Regală, Feteasca Albă og Feteasca Neagră samt de internationale sorter Traminer roz, Riesling de Rhin, Chardonnay, Sauvignon og Cabernet Sauvignon. Nogle af de plantede sorter er resultatet af klonudvælgelse, hvor oplysningerne om kvantitativ produktion blev målt for mindre gunstige områder (f.eks. vindyrkningszone B), selv om de ved plantning i et meget gunstigere klima viste betydeligt større produktionspotentiale.

Tilpasningen af klonudvælgelsen og anvendelsen af en passende grundstammestruktur har bidraget til en betydelig stigning i udbyttet.

Omfattende omlægnings-/omstruktureringsprojekter har ændret beplantningstætheden og -renheden betydeligt, dvs. at tætheden er vokset i forhold til den gennemsnitlige tæthed i tidligere beplantninger. Ændringerne skyldes ønologiske faktorer som følge af nyt vinfremstillingsudstyr og anvendelse af nye tekniske løsninger inden for vinfremstillingsmaterialer, hvilket bidrager til at øge vinenes kvantitet og kvalitet.

Kapitel IV i produktspecifikationen og punkt 5.1 og 5.2 i enhedsdokumentet ændres.

2. Ændring af det afgrænsede geografiske område

Det geografiske område ændres, så det kommer til at omfatte kommunen Slobozia Ciorăști med landsbyerne Jiliște, Slobozia Ciorăști og Armeni, der ligger ved den sydlige grænse til vindyrkningscentrene Dumbrăveni, Popești og Urechești, som er en del af og ligger tæt på den beskyttede oprindelsesbetegnelse Cotești, og grænser således op til den sydlige del af det afgrænsede område med den beskyttede oprindelsesbetegnelse Cotești.

Beliggenheden af disse kommuner uden for den subkarpatiske bue betyder, at de har lignende jordbunds- og klimaforhold (tilstrækkelige solvarmeressourcer og optimal nedbør, et gennemsnitligt antal solskinstimer, der sikrer optimal modning af druerne og sukkerkoncentration, samt jord med let- og middeltekstur, der egner sig til dyrkning af hvide druer osv.). Vinbeplantningerne har derfor de nødvendige forudsætninger for en kvalitativ udvikling svarende til den, der har fundet sted på vinmarkerne og i vindyrkningscentrene i det tilstødende område. Kommunen og dens landsbyer nyder godt af de betingelser, der skyldes deres beliggenhed i Râmna-flodbækkenet.

Området skal udvides, så det kommer til at omfatte kommunerne Jiliște, Slobozia Ciorăști og Armeni. Kapitel II i produktspecifikationen og punkt 6 i enhedsdokumentet ændres.

3. Tilføjelse af betingelser for fremstilling af rosévin

Produktspecifikationen er blevet ændret for at medtage betingelserne for, at der kan fremstilles hvidvin og rosévin af sorterne Pinot Gris og Traminer roz afhængigt af producentens teknologiske valg.

Kapitel II i produktionsspecifikationen og punkt 5.1 i enhedsdokumentet ændres.

4. Indførelse af en ny druesort, der kan dyrkes

Produktspecifikationen for den beskyttede oprindelsesbetegnelse Cotești ændres, så den kommer til at omfatte druesorten Syrah og de organoleptiske specifikationer herfor. Af denne sort kan der fremstilles vin med en smag af sorte skovfrugter, krydderier, lakrids, mørk chokolade og peber, med et højt tanninindhold. I vinfremstillingsprocessen fungerer den normalt godt som en selvstændig druesort, men kombineres ofte med sorterne Cabernet Sauvignon og Merlot.

Kapitel III i produktspecifikationen og afsnit 7 i enhedsdokumentet ændres.

5. Undtagelse vedrørende forarbejdning af vin i nærheden af det geografiske område

Produktspecifikationen ændres, så den omfatter betingelser for situationer, hvor det under visse klimatiske forhold, der kombineret med visse sorters potentiale har en positiv indvirkning på udbyttet af beplantninger i det afgrænsede område, er muligt at forarbejde most og/eller vin med den beskyttede oprindelsesbetegnelse Cotești også uden for det afgrænsede område, dvs. i det nærliggende område, hvor vindyrkningscentrene har den bedste kapacitet. I det nærliggende område sikres hurtig vinfremstilling, vinfremstilling ved kontrolleret temperatur og gæring ved kontrolleret temperatur, hvilket bevarer visse sorters aromatiske potentiale. Det nærliggende område omfatter følgende kommuner i Vrancea Amt: Panciu, Movilița, Odobești, Unirea, Jariștea og Bolotești.

Kapitel V i produktionsspecifikationen og afsnit 9 i enhedsdokumentet ændres.

ENHEDSDOKUMENT

1. Produktets betegnelse

Coteşti

2. Type geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

1. Analytiske og organoleptiske egenskaber for vine på markedsføringstidspunktet

KORTFATTET TEKSTBESKRIVELSE

Fetească albă — fin vin, aromatisk neutral. Ved gæring ved lave temperaturer kan den udvikle visse gæringsaromaer.

Fetească regală — livlig og beroligende på samme tid med en delikat æblearoma og blomsternoter.

Galbenă de Odobești — delikat aroma, en vin med lavt potentielt alkoholindhold.

Tămâioasă românească — har en fyldig aroma i sine første år og en aroma af søde roser. Med lagringen får den en aroma af moskus, rosiner, honning og krydderier.

Șarbă — citrusfrugter, livlige urtenoter med friskhed, blomsteraromaer af rose og basilikum.

Frâncușa — vin med moderat alkoholindhold og neutral karakter.

Crâmpoșia — hvidgullig farve med grønlige nuancer og en diskret aroma af frisk frugt.

Riesling — neutral smag.

Sauvignon — tørre vine med mellemhøjt eller højt syreindhold, en markant friskhed, urtenoter eller aromaer af sødlige tropiske frugter og ofte en aroma af vinblomster.

Chardonnay — forskellige aromaer, f.eks. neutrale, smøragtige og tropiske. På grund af syreindholdet er det en meget god råvare til mousserende vin.

GENERELLE ANALYTISKE KENDETEGN

Maksimalt totalt alkoholindhold (i % vol.):

15

Minimalt virkeligt alkoholindhold (i % vol.):

9

Minimalt totalt syreindhold:

3,5 g/l udtrykt i vinsyre

Maksimalt indhold af flygtig syre (i milliækvivalenter pr. l):

20

Maksimalt totalt svovldioxidindhold (i milligram pr. liter):

250

2. Analytiske og organoleptiske egenskaber for vine på markedsføringstidspunktet

KORTFATTET TEKSTBESKRIVELSE

Fetească neagră — streng karakter. Fremstillingsprocessen, der har til formål at opnå en halvtør og halvsød vin, fremhæver den særlige aroma af soltørrede blommer. De unge vine er røde eller violette i farven.

Băbească neagră — potentielt alkoholindhold på 10-11 % vol.

Cabernet Sauvignon — egnet til modning og lagring, aromatisk med vilde skovagtige noter, aromaer af grøn peberfrugt og solbær.

Merlot — mellemfyldig, dominerende aromaer af hindbær, blommer og solbær. Den foretrukne sort til forskæring hovedsagelig med Cabernet Sauvignon.

Pinot noir — som ung har vinen noter af kirsebær, blommer og jordbær (modne, røde frugter). Efterhånden som den modnes, får den noter af rosiner, hø, tobak, læder, svampe og sort peber samt en gennemsigtig rød-brunlig farve.

Syrah — vin med en kraftig smag af sorte skovfrugter, krydderier, lakrids, mørk chokolade og peber. Dens fyldighed ligger over gennemsnittet, og den har normalt et højt tanninindhold, hvilket gør den til en perfekt partner til krydret mad, lam og vildt. I vinfremstillingsprocessen fungerer den normalt godt som en selvstændig druesort, men kombineres meget ofte med andre sorter, normalt Cabernet Sauvignon eller Merlot, hvilket resulterer i en elegant vin med en bemærkelsesværdig lang levetid.

Den har et højt sukkerindhold, et højt alkoholindhold, en kraftig rød farve, nogle gange med let blåligrøde toner. Den er intens med komplekse aromaer af peber, sorte kirsebær og friske skovfrugter og har en afbalanceret syrlighed og en fløjlsagtig tekstur.

GENERELLE ANALYTISKE KENDETEGN

Maksimalt totalt alkoholindhold (i % vol.):

15

Minimalt virkeligt alkoholindhold (i % vol.):

9

Minimalt totalt syreindhold:

3,5 (i milliækvivalenter pr. liter)

Maksimalt indhold af flygtig syre (i milliækvivalenter pr. l):

20

Maksimalt totalt svovldioxidindhold (i milligram pr. liter):

250

5. Vinfremstillingsmetoder

5.1. Særlige ønologiske fremgangsmåder

1. Vinfremstillingsmetoder

Særlig ønologisk fremgangsmåde:

Hvidvin og rosévin kan fremstilles af sorterne Pinot gris og Traminer roz afhængigt af producentens teknologiske valg.

5.2. Maksimale udbytter

1. Sauvignon, Pinot gris, Chardonnay, Muscat Ottonel og Traminer aromat

14 000 kg druer pr. hektar

2. Tămâioasă românească, Busuioacă de Bohotin og Traminer roz

14 500 kg druer pr. hektar

3. Fetească albă, Riesling de Rhin, Băbească gri, Crâmpoșie selecționată, Șarba, Băbească neagră, Burgund mare, Cadarcă og Negru Aromat

15 500 kg druer pr. hektar

4. Fetească regală, Riesling italian, Aligote, Frâncușă, Galbenă de Odobești, Mustoasă de Măderat, Plăvaie og Furmint

18 000 kg druer pr. hektar

5. Syrah

21 500 kg druer pr. hektar

6. Fetească neagră, Cabernet Sauvignon, Pinot noir og Merlot

17 500 kg druer pr. hektar

7. Hvidvine, rosévine

135 hl pr. hektar

8. Rødvine

130 hl pr. hektar

6. Afgrænset geografisk område

Vrancea Amt:

— Kommuner: Vârteşcoiu, Câmpineanca, Pietroasa, Faraoanele, Râmniceanca, Beciu, Pietroasa og Olteni

— Kommuner: Broşteni, Căpătanu, Pituluşa og Arva

— Kommuner: Cârligele, Dălhăuţi, Bonţeşti og Blidari

— Kommuner: Coteşti, Budeşti, Valea Coteşti og Goleştii de Sus

— Kommuner: Urecheşti, Popeşti og Tercheşti

— Kommuner: Dumbrăveni, Dragosloveni, Cândeşti, Alexandru Vlahuţă og Dumbrăveni

— Kommuner: Bordeşti og Bordeştii de Jos

— Kommuner: Tâmboeşti, Slimnic, Trestieni, Pietroasa, Pădureni og Obrejiţa

— Kommuner: Slobozia Bradului, Sihlea, Coroteni, Valea Beciului, Cornetu og Olăreni

— Kommuner: Slobozia Ciorăști, Jiliște og Armeni

Buzau Amt

— Kommuner: Grebănu, Zăplazi, Livada, Livada Mică, Plevna og Homești

— Kommuner: Podgoria, Oraţia, Coţatcu og Tăbăcari

— Kommuner: Topliceni og Răduceşti

7. Primær(e) druesort(er)

Aligoté B — Plant de trois, Plant gris, Vert blanc og Troyen blanc

Burgund Mare N — Grosser Burgunder, Grossburgunder, Blaufrankisch, Kekfrankos, Frankovka og Limberger

Busuioacă de Bohotin Rs — Schwarzer Muscat, Muscat fioletovâi, Muscat violet cyperus og Tămâioasă violetă

Băbească gri G

Băbească neagră N — Grossmuttertraube, Hexentraube, Crăcana, Rară neagră, Căldăruşă og Serecsia

Cabernet Sauvignon N — Petit Vidure og Bourdeos tinto

Cadarcă N — Schwarzer Kadarka, Rubinroter Kadarka, Lugojană, Gâmză og Fekete Budai

Chardonnay B — Gentil Blanc og Pinot Blanc Chardonnay

Crâmpoşie selecţionată B

Fetească albă B — Păsărească albă, Poama fetei, Mädchentraube, Leanyka og Leanka

Fetească neagră N — Schwarze Mädchentraube, Poama fetei neagră, Păsărească neagră og Coada rândunicii

Fetească regală B — Königliche Mädchentraube, Königsast, Kiralyleanka, Dănășană og Galbenă de Ardeal

Frâncuşă B –– Vinoasă, Mildweisser, Mustoasă de Moldova og Poamă creaţă

Furmint B — Furmin, Şom Szalai og Szegszolo

Galbenă de Odobeşti B –– Galbenă de Căpătanu, Galbenă Uriaşă og Galbenă

Merlot N — Bigney rouge

Muscat Ottonel B — Muscat Ottonel blanc

Mustoasă de Măderat B — Lampau, Lampor, Mustafer, Mustos Feher og Straftraube

Negru Aromat N

Pinot Gris G — Affumé, Grauer Burgunder, Grauburgunder, Grauer Mönch, Pinot cendré, Pinot Grigio og Ruländer

Pinot Noir N — Blauer Spätburgunder, Burgund mic, Burgunder roter og Klăvner Morillon Noir

Riesling de Rhin B — Weisser Riesling, White Riesling

Riesling italian B –– Olasz Riesling, Olaszriesling og Welschriesling

Sauvignon B — Sauvignon Verde

Syrah N — Shiraz og Petit Syrah

Traminer Roz Rs — Rosetraminer, Savagnin Roz og Gewürztraminer

Tămâioasă românească B –– Rumanische Weihrauchtraube og Tamianka

Arba B

8. Tilknytning til det geografiske område

8.1. Oplysninger om det geografiske område

Området med den beskyttede oprindelsesbetegnelse Cotești ligger på sydsiden af bakkeområderne i Vrancea øst for Karpaterne og de subkarpatiske bjerge og udgør en fortsættelse af vindistrikterne Panciu og Odobești, der ligger mod nord. Tilsammen udgør de tre de velkendte vindyrkningsområder »Vrancea« eller »Putna«. Området ligger i rækker, der løber fra nord til syd mellem dalene ved floderne Milcov og Râmna. Det ligger oven på den biologiske, jordbundsmæssige og klimatiske overgangszone i bakkeområderne mellem »Câmpia Română« (Den Rumænske Slette) mod øst (højder under 100 m) og den subkarpatiske bue mod vest (højdedragene Deleanu, 698 m, og Căpățânei, 592 m) i en højde på over 300 m.

Bjergart — Vekslende mellem sand og grus i bakkeområderne fra Tidlig Pleistocæn og Mellempleistocæn, der er dækket af en kappe af ler- og løssholdigt sediment. Denne kontinentale pleistocænaflejring ligger oven på marint ler, sand og mergelsedimenter fra Pliocæn.

Landskabsrelief — Store, næsten horisontale strækninger mellem floder, der hovedsagelig er eksponeret for solskin på deres syd- og østside, selv om de vestlige skråninger også nyder godt af tilstrækkeligt solskin og dermed er egnede til dyrkning af vinstokke, hvilket forklarer det store antal vinmarker.

Klima — Den skovsteppe, der findes i dette område, skaber netop gode betingelser for dyrkning af druesorter af høj kvalitet, hovedsagelig på grund af den megen solvarme og de gunstige nedbørsforhold. Den store strålingsflux og det store antal gennemsnitlige solskinstimer sikrer optimale betingelser for vinstokkenes vækst samt druernes modning og sukkerkoncentration.

8.2. Nærmere oplysninger om produktet samt årsagssammenhæng

Rødvinene har en intens farve, er mellemfyldige med dominerende aromatiske strejf af hindbær, svesker, ribs, kirsebær, jordbær, rosiner, svampe og sort peber med en afbalanceret syrlighed og en fløjlsagtig tekstur.

Hvidvinene er friske og har normalt aromaer af citrusfrugter eller tropiske frugter, blomsteraromaer af rose og basilikum, med en frisk smag, optimal syrlighed og undertiden også aromaer af friske grønne æbler.

På grund af jordens surhedsgrad har hvidvinene friskhed og vinøsitet med noter af frisk frugt.

Rødvinene er fløjlsagtige med velintegrerede tanniner på grund af det særlige skovsteppeklima med solvarmeressourcer. Det gennemsnitlige antal solskinstimer sikrer en optimal udvikling af vinstokkene og sukkerkoncentrationen i druerne.

9. Andre vigtige betingelser (emballering, mærkning og andre krav)

Undtagelse vedrørende produktion

Retlig ramme:

EU-lovgivningen

Type supplerende betingelse:

Undtagelse vedrørende produktion i det afgrænsede geografiske område

Beskrivelse af betingelsen

Under visse klimatiske forhold, der kombineret med visse sorters potentiale har en positiv indvirkning på udbyttet af beplantninger i det afgrænsede område, er det muligt at forarbejde most og/eller vin med den beskyttede oprindelsesbetegnelse Cotești også uden for det afgrænsede område i det nærliggende område, hvor vindyrkningscentrene har den bedste kapacitet. Det nærliggende område, der i den forbindelse er udpeget til hurtig vinfremstilling, vinfremstilling ved kontrolleret temperatur og gæring ved kontrolleret temperatur for at bevare visse sorters aromatiske potentiale, omfatter følgende kommuner i Vrancea Amt: Panciu, Movilița, Odobești, Unirea, Jariștea og Bolotești.

På hvert trin i produktionsprocessen og efter vurdering af det fremstillede produkts karakteristika og kvaliteter kan producenten foretage en omklassificering af vinprodukterne i de produktkategorier, der er fastsat i den gældende lovgivning, for at sikre overholdelsen af reglerne.

Link til produktspecifikationen

https://www.onvpv.ro/sites/default/files/caiet_sarcini_doc_cotesti_modificat_cf_cererilor_96_2017_1836_2017_si_1423_2019_no_track_changes_0.pdf

(1) EFT L 9 af 11.1.2019, s. 2.